তথ্যবিবরণী নম্বর: ৩০১৯

**স্মার্ট বাংলাদেশ বিনির্মাণে শিক্ষার্থীরা অগ্রণী ভূমিকা পালন করবে**

**-- পানিসম্পদ প্রতিমন্ত্রী**

বরিশাল, ৩ ফাল্গুন (১৬ ফেব্রুয়ারি):

প্রধানমন্ত্রী শেখ হাসিনার স্মার্ট বাংলাদেশ বিনির্মাণে শিক্ষার্থীরা অগ্রণী ভূমিকা পালন করবে এমনটা আশাবাদ ব্যক্ত করে পানিসম্পদ প্রতিমন্ত্রী জাহিদ ফারুক বলেছেন, স্মার্ট বাংলাদেশ গড়তে হলে শিক্ষার্থীদের স্মার্ট হতে হবে। পড়ালেখাসহ সব কাজে স্মার্ট হতে হবে। তাহলেই স্মার্ট বাংলাদেশ বাস্তবে রূপ পাবে।

আজ বরিশাল ‘জাহানারা ইসরাইল স্কুল এন্ড কলেজ’ এর স্নাতক সমাবর্তন অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, বর্তমান যুগে দ্রুতগতিতে আর্থসামাজিক অবস্থা ও জীবনধারার পরিবর্তন হচ্ছে। তাই আজকের দিনের শিশুকে এমন যোগ্যতা ও সামর্থ্য অর্জন করতে হবে যেন ভবিষ্যৎ পৃথিবীর পরিবর্তিত পরিস্থিতিতেও সে একজন সার্থক মানুষ এবং দায়িত্বশীল নাগরিক হিসেবে জীবনযাপন করতে পারে, আগামী ২০৪১ সালের স্মার্ট বাংলাদেশের যোগ্য হয়ে উঠে।

সফল ক্যারিয়ার গঠনে ইংরেজি ভাষায় দক্ষতা অর্জনের গুরুত্ব অপরিসীম উল্লেখ করে তিনি বলেন, একটি দেশ ও জাতির উন্নতিতে সামগ্রিক উন্নয়নের স্বার্থে মাতৃভাষার গুরুত্ব অপরিসীম। কোনো জাতির সামাজিক, অর্থনৈতিক বা ঐতিহাসিক পটভূমি তার নিজ মাতৃভাষার মাধ্যমেই প্রতিফলিত হয়। মাতৃভাষাতেও দক্ষতা অর্জন অপরিহার্য।

প্রতিষ্ঠানটির প্রতিষ্ঠাতা সভাপতি সালেহ এম শেলীর সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন মাধ্যমিক ও উচ্চ শিক্ষা বরিশাল অঞ্চলের (মাউশি) পরিচালক অধ্যাপক মোয়াজ্জেম হোসেন, বরিশাল মহানগর আওয়ামী যুবলীগের যুগ্ম আহ্বায়ক আলহাজ্ মাহমুদুল হক খান মামুন, বরিশাল বিএম কলেজ ছাত্র সংসদের সাবেক ভিপি মোঃ মঈন তুষার।

পরে স্নাতকোত্তর শিক্ষার্থীদের মাঝে সম্মাননা ও ক্রেস্ট বিতরণ করা হয়।

#

গিয়াস/সায়েম/রফিকুল/সেলিম/২০২৪/১৯২০ ঘণ্টা

তথ্যবিবরণী নম্বর : ৩০১৮

**অবৈধ হাসপাতাল-ক্লিনিক বন্ধ করার নির্দেশ স্বাস্থ্যমন্ত্রীর**

কক্সবাজার, ৩ ফাল্গুন (১৬ ফেব্রুয়ারি) :

স্বাস্থ্য ও পরিবার কল্যাণ মন্ত্রী ডা. সামন্ত লাল সেন গতকাল কক্সবাজারের বেসরকারি স্বাস্থ্যকেন্দ্র ইউনিয়ন হাসপাতাল লি. এবং কক্সবাজার আড়াইশ বেডের সরকারি সদর হাসপাতাল আকস্মিক পরিদর্শন করেন।

পরিদর্শনকালে স্বাস্থ্যমন্ত্রী সেখানকার বেশ কিছু অনিয়ম দেখতে পান। এ সময় বিষয়টি খতিয়ে দেখা হবে বলে তিনি জানান। হাসপাতালটিতে আইসিইউ, সিটি স্ক্যান চিকিৎসা ব্যবস্থার অনুমোদন না থাকলেও সেখানে আইসিইউ ও সিটি স্ক্যান ব্যবস্থার মাধ্যমে চিকিৎসা দেওয়া হচ্ছে। মন্ত্রী হাসপাতালে চিকিৎসক, নার্স অনুপস্থিত দেখতে পেয়ে হাসপাতালের ম্যানেজারের কক্ষে গেলে সেখানে কর্তব্যরত ম্যানেজারকে ধূমপানরত অবস্থায় দেখতে পান। এসব অনিয়ম দেশের সর্বত্রই এতদিন করা হলেও এখন থেকে আর কেউ পার পাবে না। এসব অবৈধ স্বাস্থ্যকেন্দ্রগুলো বন্ধ রাখতে নির্দেশ দেওয়া হয়েছে। তার পরও যদি কোনো মালিকপক্ষ নির্দেশ না মানে তাদের বিরুদ্ধে আইনগত ব্যবস্থা নিব।"

এ সময় মন্ত্রী উল্লিখিত অবৈধ আইসিইউ ইউনিটে চিকিৎসারত গুরুতর এক রোগীকে দ্রুততম সময়ে পার্শ্ববর্তী সরকারি সদর হাসপাতালে ভর্তি করার ব্যবস্থা নেন। তিনি তৎক্ষণাৎ পরিচালক (হাসপাতাল) কে উল্লিখিত ইউনিয়ন হাসপাতাল লি. এর বিরুদ্ধে আইনগত ব্যবস্থা নিতে নির্দেশ দেন।

পরে মন্ত্রী কক্সবাজারের আড়াইশ বেডের সরকারি সদর হাসপাতালে যান। সেখানে গিয়ে হাসপাতাল তত্ত্বাবধায়কের কাছে চিকিৎসক, নার্সদের হাজিরা খাতা অনুযায়ী উপস্থিতি পর্যবেক্ষণ করেন। তিনি হাসপাতালে ভর্তিকৃত রোগীদের সাথে কথা বলেন এবং চিকিৎসার খোঁজ-খবর নেন। সরকারি হাসপাতালে সেবা ব্যবস্থা বৃদ্ধিতে আরো কী করতে হবে সে ব্যাপারে স্বাস্থ্যমন্ত্রী উপস্থিত হাসপাতাল তত্ত্বাবধায়কসহ অন্যান্য স্বাস্থ্যকর্মীকে নির্দেশনা দেন।

পরিদর্শনকালে স্বাস্থ্য অধিদপ্তরের মহাপরিচালক এবিএম খুরশীদ আলম, স্বাস্থ্য অধিদপ্তরের পরিচালক (হাসপাতাল) মইনুল হোসেন এবং চট্টগ্রাম সিভিল সার্জন উপস্থিত ছিলেন।

#

মাইদুল/সায়েম/রফিকুল/শামীম/২০২৪/১৯৫৫ঘণ্টা

তথ্যবিবরণী নম্বর : ৩০১৭

**মিয়ানমার থেকে বাংলাদেশ সীমান্তে অস্ত্র নিয়ে প্রবেশের কোনো সুযোগ নেই**

**-স্বরাষ্ট্রমন্ত্রী**

চট্টগ্রাম, ৩ ফাল্গুন (১৬ ফেব্রুয়ারি) :

মিয়ানমারে গোলাগুলির কারণে আমাদের দেশের মানুষ শঙ্কিত অবস্থায় আছে। এসব বিষয়ে সরকার কী পদক্ষেপ নিয়েছেন এমন প্রশ্নে স্বরাষ্ট্রমন্ত্রী আসাদুজ্জামান খান বলেন, মিয়ানমারে অভ্যন্তরীণ সংঘাতে সীমান্ত এলাকায় বিভিন্ন অনভিপ্রেত ঘটনা ঘটছে, তবে সেসব নিয়ে সরকার প্রয়োজনীয় উদ্যোগ নিচ্ছে। মিয়ানমার সীমান্তে সরকার ও আইনশৃঙ্খলা বাহিনী সতর্ক অবস্থানে রয়েছে এবং দেশে অস্ত্র-শস্ত্র প্রবেশের কোনো সুযোগ নেই। তিনি আরো বলেন, মিয়ানমার সীমান্ত থেকে বিভিন্ন সশস্ত্র গোষ্ঠীর মাধ্যমে অস্ত্র বাংলাদেশে প্রবেশ করছে বলে যেসম খবর পাওয়া যাচ্ছে, তাতে উদ্বিগ্ন হওয়ার কিছু নেই। সরকার এবং আইন শৃঙ্খলা বাহিনী এ বিষয়ে যথেষ্ট সচেতন রয়েছে।

আজ নগরীর পুলিশ সুপার কার্যালয়ে পুলিশ ও জেলা পর্যায়ের উচ্চপদস্থ কর্মকর্তাদের সাথে মতবিনিময় শেষে সাংবাদিকদের ব্রিফিংকালে মন্ত্রী এসব কথা বলেন।

এ সময় পুলিশ কমিশনার কৃষ্ণ পদ রায়, ডিআইজি নুরে আলম মিনা, জেলা প্রশাসক আবুল বাসার মোহাম্মদ ফখরুজ্জামান, পুলিশ সুপার এস এম শফিউল্লাহসহ বিভিন্ন দপ্তরের কর্মকর্তা এবং প্রিন্ট ও ইলেক্ট্রনিক মিডিয়ার সাংবাদিকবৃন্দ উপস্থিত ছিলেন।

আগামী উপজেলা নির্বাচনকে ঘিরে আপনারা কী কী পদক্ষেপ গ্রহণ করেছেন সাংবাদিকদের এমন প্রশ্নে স্বরাষ্ট্রমন্ত্রী বলেন, আপনারা জানেন কিছুদিন আগে নির্বাচন কমিশনের তত্ত্বাবধানে সুষ্ঠু, সুন্দর ও সুশৃঙ্খল একটি জাতীয় নির্বাচন সারা দেশে উপহার দেয়া হয়েছে। এ নির্বাচন উপলক্ষ্যে পৃথিবীর বিভিন্ন দেশ আমাদের প্রধানমন্ত্রীকে অভিনন্দন জানিয়েছে। এ নির্বাচনের অভিজ্ঞতাকে কাজে লাগিয়ে আগামী নির্বাচনও সুশৃঙ্খলভাবে সমাপ্ত হবে এটা আশা রাখি।

সাংবাদিকদের আরেক প্রশ্নের জবাবে মন্ত্রী বলেন, ড. ইউনূসের বিষয়ে আলাদত যা নির্দেশনা দিচ্ছে, সরকার এবং পুলিশ সে অনুযায়ী আইনানুগ ব্যবস্থা নিচ্ছে।

#

প্রান্ত/সায়েম/সঞ্জীব/শামীম/২০২৪/১৯৪০ঘণ্টা

তথ্যবিবরণী নম্বর: ৩০১৬

**শিক্ষার্থীদের আধুনিক শিক্ষায় শিক্ষিত হয়ে স্মার্ট নাগরিক হতে হবে**

**-- ইমরান আহমদ**

সিলেট, ৩ ফাল্গুন (১৬ ফেব্রুয়ারি):

প্রবাসী কল্যাণ ও বৈদেশিক কর্মসংস্থান মন্ত্রণালয়ের সংসদীয় স্থায়ী কমিটির সভাপতি ইমরান আহমদ বলেছেন, আগামীর স্মার্ট বাংলাদেশ গঠনে শিক্ষার্থীদের ভূমিকা গুরুত্বপূর্ণ। শিক্ষার্থীরা তাদের অর্জিত জ্ঞানের মাধ্যমে দেশের উন্নয়নে অবদান রাখছেন। প্রধানমন্ত্রী শেখ হাসিনার ২০৪১ সালের স্মার্ট বাংলাদেশ বিনির্মাণে শিক্ষার্থীদের সাধারণ শিক্ষার পাশাপাশি কারিগরি ও আধুনিক শিক্ষায় শিক্ষিত হয়ে স্মার্ট নাগরিক হতে হবে।

ইমরান আহমদ আজ সিলেট জেলা প্রেসক্লাব মিলনায়তনে সিলেটস্থ কোম্পানীগঞ্জ সমিতির উদ্যোগে আয়োজিত কোম্পানীগঞ্জ উপজেলার এসএসসি ও এইচএসসি পরীক্ষা ২০২৩ জিপিএ-৫ প্রাপ্ত শিক্ষার্থীদের মেধা বৃত্তি সনদ ও সমিতির আজীবন দাতা সদস্যদের সম্মাননা স্মারক প্রদান অনুষ্ঠানে প্রধান অতিথির বক্তৃতায় এসব কথা বলেন।

এডভোকেট মোঃ কামাল হোসেনের পরিচালনায় কৃতি শিক্ষার্থীদের মেধা বৃত্তি সনদ প্রদান ও সমিতির আজীবন দাতা সদস্যদের সম্মাননা স্মারক প্রদান অনুষ্ঠানে সভাপতিত্ব করেন সিলেটস্থ কোম্পানীগঞ্জ সমিতির সভাপতি রফিকুল ইসলাম। এতে স্বাগত বক্তব্য প্রদান করেন শিক্ষা বিষয়ক সম্পাদক মাস্টার আবুল খায়ের।

শিক্ষার্থীদের উদ্দেশ্য করে ইমরান আহমদ বলেন, তরুণ প্রজন্মকে স্বপ্ন দেখতে হবে এবং সে স্বপ্নকে বাস্তবায়িত করে সাফল্যের ধারা অব্যাহত রাখতে হবে। শিক্ষাকে উন্নয়নের অন্যতম প্রধান মাধ্যম হিসেবে গুরুত্ব দিয়ে নিজেদের শিক্ষিত, দক্ষ ও আদর্শ নাগরিক হিসেবে গড়ে তুলতে হবে।

সিলেটস্থ কোম্পানীগঞ্জ সমিতি আয়োজিত এ অনুষ্ঠানে ২০২৩ সালে অনুষ্ঠিত পরীক্ষায় জিপিএ ৫ প্রাপ্ত এসএসসি পর্যায়ের ১৮ জন শিক্ষার্থী ও এইচএসসি পর্যায়ের ১১ জন শিক্ষার্থীকে মেধা বৃত্তি সনদ ও নগদ অর্থ প্রদান করা হয়। এছাড়া ১০ জন আজীবন দাতা সদস্যকে সম্মাননা স্মারক প্রদান করা হয়।

#

জহির/সায়েম/সঞ্জীব/সেলিম/২০২৪/১৮৫০ ঘণ্টা

তথ্যবিবরণী নম্বর : ৩০১৫

**উন্নয়নের সুফল দেশের জনগণ পাচ্ছেন**

**- কৃষিমন্ত্রী**

শ্রীমঙ্গল, ৩ ফাল্গুন (১৬ ফেব্রুয়ারি) :

কৃষিমন্ত্রী ড. মোঃ আব্দুস শহীদ বলেছেন, প্রধানমন্ত্রী শেখ হাসিনার নেতৃত্বে বাংলাদেশ উন্নয়নের পথে অদম্য গতিতে এগিয়ে চলেছে। আর এই উন্নয়নের সুফল দেশের জনগণ পাচ্ছেন ও ভোগ করছেন। জাতির পিতা বঙ্গবন্ধু শেখ মুজিবুর রহমান সোনার বাংলা গড়ার মাধ্যমে প্রত্যেকটি মানুষের মুখে হাসি ফোটাতে চেয়েছিলেন। আজ তাঁরই সুযোগ্য কন্যা প্রধানমন্ত্রী শেখ হাসিনা কঠোর পরিশ্রম করে সেই অসমাপ্ত কাজটিই বাস্তবায়ন করে যাচ্ছেন।

আজ মৌলভীবাজার জেলার শ্রীমঙ্গল উপজেলা শহরের ক্যাথলিক মিশন রোডে সামাজিক নিরাপত্তা কর্মসূচির আওতায় চিকিৎসা সহায়তাসহ বিভিন্ন সাহায্য প্রদান অনুষ্ঠানে মন্ত্রী এসব কথা বলেন।

স্থানীয় নেতাকর্মীদের উদ্দেশে মন্ত্রী বলেন, প্রধানমন্ত্রীর কঠোর নির্দেশনা রয়েছে যে, জনগণের উপকার করতে পারলেই সরকারের কর্মকাণ্ড সফল হবে। এলাকার মানুষের প্রকৃত সমস্যা সরেজমিনে দেখে উদ্যোগ নিতে হবে। জনগণ যাতে সরকারের সকল সুবিধা যথাযথভাবে পায় সেজন্য, জনগণের পাশে দাঁড়াতে হবে ও সেদিকে খেয়াল রাখতে হবে।

শ্রীমঙ্গল উপজেলা নির্বাহী অফিসার মো. আবু তালেব, উপজেলা চেয়ারম্যান ভানু লাল রায়, উপজেলা আওয়ামী লীগের সভাপতি অর্ধেন্দু কুমার দেব, উপজেলা স্বাস্থ্য ও পরিবার পরিকল্পনা কর্মকর্তা ডা. সাজ্জাত হোসেন চৌধুরী, উপজেলা প্রকল্প বাস্তবায়ন কর্মকর্তা আসাদুজ্জামান, উপজেলা সমাজসেবা কর্মকর্তা সোয়েব আহমদ চৌধুরী প্রমুখ এসময় উপস্থিত ছিলেন।

অনুষ্ঠানে সামাজিক নিরাপত্তা বেষ্টনীর আওতায় সমাজসেবা অধিদপ্তরের উদ্যোগে ৫০ হাজার টাকা করে ১৭ জনকে ৮ লাখ ৫০ হাজার টাকা চিকিৎসা সহায়তা এবং দুর্যোগ ও ত্রাণ ব্যবস্থাপনা অধিদপ্তরের উদ্যোগে শারীরিকভাবে অক্ষম ও অগ্নিকাণ্ডে ঘর পুড়ে ক্ষতিগ্রস্ত আরো ১০ জনকে নগদ অর্থ বিতরণ করা হয়।

#

কামরুল/সায়েম/সঞ্জীব/শামীম/২০২৪/১৮০০ঘণ্টা

তথ্যবিবরণী নম্বর : ৩০১৪

**পীরগঞ্জে বরেন্দ্র বহুমুখী উন্নয়ন কর্তৃপক্ষের জোনাল অফিস ভবনের উদ্বোধন**

রংপুর, ৩ ফাল্গুন (১৬ ফেব্রুয়ারি) :

স্পিকার ড. শিরীন শারমিন চৌধুরী আজ রংপুর পীরগঞ্জে বরেন্দ্র বহুমুখী উন্নয়ন কর্তৃপক্ষের জোনাল অফিস ভবনের উদ্বোধন করেছেন। এ সময় রংপুরের জেলা প্রশাসক মোহাম্মদ মোবাশ্বের হাসান, পুলিশ সুপার মোঃ ফেরদৌস আলী চৌধুরী-সহ স্থানীয় জনপ্রতিনিধি, রাজনৈতিক নেতৃবৃন্দ ও সরকারি কর্মকর্তাবৃন্দ উপস্থিত ছিলেন।

কৃষকদের অধিকতর সেবা নিশ্চিত করার লক্ষ্যে ‘বৃহত্তর রংপুর জেলায় সেচ সম্প্রসারণ (ইআইআর)’ প্রকল্পের আওতায় পীরগঞ্জ উপজেলা পরিষদ প্রাঙ্গণে বরেন্দ্র বহুমুখী উন্নয়ন কর্তৃপক্ষের জোনাল অফিস ভবন নির্মাণ করা হয়েছে। ছয় শতাংশ জমিতে দ্বিতল ভবন নির্মাণে ব্যয় হয়েছে ১ কোটি ৫ লাখ ৪৯ হাজার ৯১০ টাকা। এই ভবনে রয়েছে ৫০ আসন-বিশিষ্ট প্রশিক্ষণ কক্ষ, অফিস কক্ষ ও সংরক্ষণাগার।

#

মামুন/ সায়েম/সঞ্জীব/শামীম/২০২৪/১৬১৫ঘণ্টা

তথ্যবিবরণী নম্বর : ৩০১৩

**কার্যনির্বাহী কমিটির সাংগঠনিক দুর্বলতা দূর করার নির্দেশ দিলেন মোকতাদির চৌধুরী**

ব্রাহ্মণবাড়িয়া, ৩ ফাল্গুন (১৬ ফেব্রুয়ারি) :

ব্রাহ্মণবাড়িয়া জেলা আওয়ামী লীগ এবং সকল অঙ্গ ও সহযোগী সংগঠনের সবধরনের সাংগঠনিক দুর্বলতা দূর করার নির্দেশ দিয়েছেন ব্রাহ্মণবাড়িয়া জেলা আওয়ামী লীগের সভাপতি এবং গৃহায়ন ও গণপূর্ত মন্ত্রী র আ ম উবায়দুল মোকতাদির চৌধুরী।

আজ ব্রাহ্মণবাড়িয়া জেলা শিল্পকলা একাডেমি মিলনায়তনে জেলা আওয়ামী লীগের এক বিশেষ বর্ধিত সভায় সভাপতির বক্তব্যে মন্ত্রী এ নির্দেশনা প্রদান করেন।

মোকতাদির চৌধুরী বলেন, গত জাতীয় সংসদ নির্বাচনে বিপুল ভোটের ব্যবধানে আমি বিজয়ী হয়েছি। কিন্তু কিছু কিছু কেন্দ্রে প্রত্যাশিত ভোট পায়নি এবং কয়েকটি কেন্দ্রে বিজয়ী হতে পারিনি। এসব কেন্দ্র সংশ্লিষ্ট কার্যনির্বাহী কমিটির সাংগঠনিক দুর্বলতা আছে বলেই এমনটি হয়েছে। এ দুর্বলতা যথাশীঘ্র কাটিয়ে ওঠার জন্য প্রয়োজনীয় পদক্ষেপ নিতে হবে। প্রয়োজন হলে এসব কমিটির নেতৃত্বে পরিবর্তন আনতে হবে।

জেলা আওয়ামী লীগের অঙ্গ ও সহযোগী সংগঠনের জেলা, উপজেলা, ইউনিয়ন এবং ওয়ার্ডে বিদ্যমান কার্যনির্বহী কমিটির নিয়মিত সভা করার জন্য এবং সবার কার্যপত্র নিয়ন্ত্রণকারী কর্তৃপক্ষের নিকট দ্রুত সময়ের মধ্যে প্রেরণের জন্য সংশ্লিষ্ট নেতৃবৃন্দের প্রতি মন্ত্রী নির্দেশনা প্রদান করেন।

এ সময় আসন্ন ব্রাহ্মণবাড়িয়া জেলা পরিষদের উপনির্বাচনে দলের মনোনীত প্রার্থীকে সমর্থন ও বিজয়ী করার জন্য কাজ করতে মন্ত্রী সকলের প্রতি আহ্বান জানান। সেই সাথে আগামী একুশে ফেব্রুয়ারি মহান শহীদ দিবস ও আন্তর্জাতিক মাতৃভাষা দিবসের সকল কর্মসূচি সফলভাবে উদযাপনের জন্য ছাত্রলীগ ও যুবলীগসহ অন্যান্য অঙ্গ সহযোগী সংগঠনের নেতৃবৃন্দের প্রতি তিনি আহ্বান জানান।

গৃহায়ন ও গণপূর্ত মন্ত্রী র আ ম উবায়দুল মোকতাদির চৌধুরীর সভাপতিত্বে আয়োজিত এ বর্ধিত সভায় জেলা আওয়ামী লীগের জ্যেষ্ঠ সহ-সভাপতি মোঃ হেলাল উদ্দিন, সহসভাপতি হাজি মোঃ হেলাল উদ্দিন, ভারপ্রাপ্ত সাধারণ সম্পাদক মাহাবুল বারী চৌধুরী মন্টু, ব্রাহ্মণবাড়িয়ার পৌর মেয়র মিসেস নায়ার কবির, সদর উপজেলা আওয়ামী লীগের সভাপতি বীর মুক্তিযোদ্ধা আবুল কালাম ভূইয়া, শহর আওয়ামী লীগের সভাপতি বীর মুক্তিযোদ্ধা মুসলিম মিয়াসহ সকল অঙ্গ ও সহযোগী সংগঠনের নেতৃবৃন্দ উপস্থিত ছিলেন।

#

রেজাউল/ সায়েম/সঞ্জীব/শামীম/২০২৪/১৬৩০ঘণ্টা

তথ্যবিবরণী নম্বর : ৩০১২

**‘স্মার্ট বাংলাদেশ রান’ দৌড় প্রতিযোগিতা অনুষ্ঠিত**

ঢাকা, ৩ ফাল্গুন, (১৬ ফেব্রুয়ারি) :

‘স্টেপ ইনটু দ্য ফিউচার : রান ফর মিশন ২০৪১’ প্রতিপাদ্যকে সামনে রেখে প্রথম বারের মতো অনুষ্ঠিত হয়েছে ‘স্মার্ট বাংলাদেশ রান ২০২৪’ দৌড় প্রতিযোগিতা। সুস্থ-সবল নাগরিক তৈরিসহ স্মার্ট জাতি গড়ে তোলা ও মানুষের মধ্যে স্মার্ট বাংলাদেশের ভিশন ২০৪১ নিয়ে সচেতনতা ও উৎসাহ বাড়ানোর লক্ষ্যে এ দৌড় প্রতিযোগিতার আয়োজন করা হয়েছে।

প্রতিযোগিতার পুরস্কার বিতরণ অনুষ্ঠানে প্রধান অতিথি হিসেবে উপস্থিত ছিলেন ডাক, টেলিযোগাযোগ এবং তথ্য-প্রযুক্তি মন্ত্রণালয় প্রতিমন্ত্রী জুনাইদ আহ্‌মেদ পলক। এছাড়া অনুষ্ঠানে তথ্য ও যোগাযোগ প্রযুক্তি বিভাগের সচিব মো: সামসুল হক উপস্থিত ছিলেন।

এটুআই ও আইসিটি বিভাগের আয়োজনে রাজধানী হাতিরঝিল এম্ফিথিয়েটারের সামনের অংশ হতে এ প্রতিযোগিতা শুরু হয়ে পুরো হাতিরঝিল ৭ দশমিক ৫ কি মি ঘুরে এম্ফিথিয়েটারে এসে সম্পন্ন হয়। প্রতিযোগিতায় নারী, পুরুষ, বয়স পঞ্চাশোর্ধ্ব ও প্রতিবন্ধী ব্যক্তি এ চার বিভাগে সব মিলিয়ে ২ হাজার ৪১ জন অপেশাদার দৌড়বিদ অংশ নেন। ৭ দশমিক ৫ কিমি ক্যাটাগরিতে আলাদা আলাদা ইভেন্টে নারী-পুরুষ ও ৫০ বছরের বেশি বয়সের দৌড়বিদরা প্রতিযোগিতায় অংশ নেন। এছাড়া, ১ কিমি ক্যাটাগরিতে দৌড়ান প্রতিবন্ধী দৌড়বিদরা। চিপ টাইমিং সিস্টেমে ইভেন্টের বিজয়ী নির্ধারণ করা হয়।

    চার বিভাগে সব মিলিয়ে ১৯ জন বিজয়ীকে আর্থিক পুরস্কার, সনদপত্র ও মেডেল প্রদান করা হয়। এছাড়া সকল দৌড়বিদদের রেস জার্সি ও মেডেল প্রদান করা হয়।

 #

বিপ্লব/কামরুজ্জামান/জুলফিকার/রবি/মানসুরা/২০২৪/১৪০০ ঘণ্টা

তথ্যবিবরণী নম্বর : ৩০১১

**স্মার্ট বাংলাদেশ গড়তে স্মার্ট বিনিয়োগ সেবা গ্রহণ করতে হবে**

**-** **খুলনায় বিডা চেয়ারম্যান**

খুলনা, ৩ ফাল্গুন, (১৬ ফেব্রুয়ারি) :

ডিজিটাল বাংলাদেশের সুফল ও গত ১৫ বছরে বৈপ্লবিক অবকাঠামোগত উন্নয়নের পরে প্রধানমন্ত্রী শেখ হাসিনা স্মার্ট বাংলাদেশ ভিশন তুলে ধরেছেন। স্মার্ট বাংলাদেশ বিনির্মাণের অন্যতম প্রধান উপদান হলো স্মার্ট বিনিয়োগ ব্যবস্থা। আর বিনিয়োগ সেবাকে স্মার্টভাবে প্রযুক্তিগত ডিজিটাইস করার জন্য কাজ করে যাচ্ছে বাংলাদেশ বিনিয়োগ উন্নয়ন কর্তৃপক্ষ (বিডা)। বিনিয়োগকারীদের স্বল্প সময়ে স্বল্প ব্যয়ে দ্রুত হ্যাসেল ফ্রি স্মার্ট বিনিয়োগ সেবা নিতে হলে বিডার ওএসএস ব্যবহার করতে হবে। বিডা ওএসএস এর মাধ্যমে ৪৮ সংস্থার ১৫০ টি বিনিয়োগ সেবা প্রদান করছে।

গতকাল খুলনা জেলা প্রশাসকের কার্যালয়ের সম্মেলন কক্ষে অনুষ্ঠিত ‘বিনিয়োগ উন্নয়ন ও বিডা ওএসএস কার্যক্রম অবহিতকরণ’ শীর্ষক কর্মশালায় প্রধান অতিথির বক্তব্যে বাংলাদেশ বিনিয়োগ উন্নয়ন কর্তৃপক্ষ (বিডা) –এর নির্বাহী চেয়ারম্যান লোকমান হোসেন মিয়া এসবকথা বলেন।

বিডার চেয়ারম্যান আরো বলেন, পদ্মা সেতু চালুর ফলে বিনিয়োগ উন্নয়নে খুলনা অঞ্চলে বিনিয়োগের অফুরন্ত সম্ভাবনা সৃষ্টি হয়েছে। স্থানীয় পন্য, এগ্রো প্রসেসিং, ট্যুরিজম, ব্লু ইকোনমিসহ এ অঞ্চলে রয়েছে বিনিয়োগের অজস্র খাত। এসময়ে তিনি বিনিয়গকারীদের সাথেও মতবিনিময় করেন।

দিনব্যাপী আয়োজিত এ কর্মশালায় খুলনা বিভাগীয় কমিশনার মোঃ হেলাল মাহমুদ শরীফের সভাপতিত্বে বক্তব্য রাখেন বিডার নির্বাহী সদস্য ড. খন্দকার আজিজুল ইসলাম, খুলনার পুলিশ কমিশনার মোঃ মোজাম্মেল হক, খুলনা রেঞ্জের ডিআইজি মইনুল হক ও খুলনার জেলা প্রশাসক খন্দকার ইয়াসির আরেফিন।

কর্মশালায় বিনিয়গকারীদের সাথে উন্মুক্ত আলোচনা পর্ব সঞ্চালনা করেন বিডার নির্বাহী সদস্য ড. খন্দকার আজিজুল ইসলাম।

#

প্রশান্ত/কামরুজ্জামান/জুলফিকার/রবি/মানসুরা/২০২৪/১২৪০ ঘণ্টা

তথ্যবিবরণী নম্বর : ৩০১০

**বাংলাদেশের সাথে আরো ঘনিষ্টভাবে কাজ করতে চায় ওয়ালমার্ট**

**- সালমান এফ রহমান**

ঢাকা, ৩ ফাল্গুন, (১৬ ফেব্রুয়ারি) :

বিশ্বখ্যাত বৃহৎ চেইনশপ ‘ওয়ালমার্ট’ বাংলাদেশের সাথে আরো ঘনিষ্টভাবে কাজ করার আগ্রহের কথা জানিয়েছে। গতকাল প্রধানমন্ত্রীর বেসরকারি শিল্প ও বিনিয়োগ উপদেষ্টা সালমান এফ রহমানের সাথে গুলশানে তাঁর কার্যালয়ে সাক্ষাৎ করতে এসে কোম্পানিটির এক্সিকিউটিভ ভাইস প্রেসিডেন্ট এনড্রিয়া অলব্রাইট এ কথা জানান। এ সময় ওয়ালমার্টের Global Government affairs and business Diplomacy এর ভাইস প্রেসিডেন্ট পল ডাইকসহ উধ্বর্তন কর্মকর্তারা উপস্থিত ছিলেন।

সাক্ষাৎকালে সালমান এফ রহমান বলেন, করোনা মহামারী ও রাশিয়া-ইউক্রেন যুদ্ধ পরবর্তী সময়ে সৃষ্ট অর্থনৈতিক চ্যালেঞ্জ মোকাবেলা করে দ্রুততার সাথে ঘুরে দাঁড়াচ্ছে বাংলাদেশের অর্থনীতি। প্রধানমন্ত্রী শেখ হাসিনার নেতৃত্বে আওয়ামী লীগ সরকার পুনরায় ক্ষমতায় আসার প্রেক্ষাপটে সামগ্রিক স্থিতিশীলতা ও অর্থনৈতিক উন্নয়নের ধারাবাহিকতা নিশ্চিত হয়েছে। তিনি তৈরি পোশাকের পাশাপাশি ইলেকট্রনিক, কৃষিজাত পণ্য, প্যাকেটজাত মসলা, পাটজাত পণ্য ও মনুষ্যসৃষ্ট ফাইবার কেন্দ্রিক পোশাক অন্তর্ভুক্ত করার ক্ষেত্রে বাংলাদেশের সাথে ওয়ালমার্টকে কাজ করার আহ্বান জানালে, তারা এ ব্যাপারে একত্রে কাজ করার এবং বাংলাদেশে তাদের ব্যবসায়িক পরিধি বৃদ্ধির আগ্রহ প্রকাশ করেন।

মতবিনিময় সভায় উপদেষ্টা আরো বলেন, দেশের সব শিল্পকারখানায় নিরাপদ কর্মপরিবেশ নিশ্চিত করার জন্য প্রধানমন্ত্রীর নির্দেশনা রয়েছে। বাংলাদেশের পোশাক কারখানার অনেকগুলোই বিশ্বের সর্বোচ্চ মানদন্ডের পরীক্ষায় উত্তীর্ণ হয়েছে। কম্প্লায়েন্স ভালোভাবে মেনে চলার ক্ষেত্রে উৎপাদনকারীর পাশাপাশি ক্রেতা-প্রতিষ্ঠানকেও যথাযথ ভূমিকা রাখতে হবে বলে মনে করেন সালমান এফ রহমান।

বিশ্বজুড়ে বাংলাদেশের পোশাকের সুনাম রয়েছে এবং অন্য পণ্যের ক্ষেত্রেও সে সুনাম বজায় থাকবে বলে ওয়ালমার্টের এক্সিকিউটিভ ভাইস প্রেসিডেন্ট এনড্রিয়া অলব্রাইট প্রত্যাশা ব্যক্ত করেন। ওয়ালমার্ট দীর্ঘদিন যাবৎ এ দেশের পোশাক আমদানির সাথে জড়িত। করোনা মহামারীকালীন ক্রয়াদেশ কিছুটা কমলেও অচিরেই তা বৃদ্ধি পাবে এবং কিছু নতুন পণ্যের সাথে যোগ হবে বলে তিনি প্রত্যাশা ব্যক্ত করেন।

#

শফিকুল/কামরুজ্জামান/জুলফিকার/রবি/মানসুরা/২০২৪/১২৩০ ঘণ্টা

তথ্যবিবরণী নম্বর : ৩০০৯

**অবকাঠামো, সমবায় ও পল্লী উন্নয়নের বিনিয়োগে ভারতের আগ্রহ প্রকাশ**

ঢাকা, ৩ ফাল্গুন, (১৬ ফেব্রুয়ারি) :

অবকাঠামো, সমবায় ও পল্লী উন্নয়নে বিনিয়োগের আগ্রহ প্রকাশ করেছেন বাংলাদেশে নিযুক্ত ভারতের হাইকমিশনার প্রণয় ভার্মা। স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলামের সাথে তার দপ্তরে গতকাল এক সাক্ষাতে তিনি এ আগ্রহের কথা জানান।

সাক্ষাৎকালে স্থানীয় সরকার মন্ত্রী ভারতের স্থানীয় সরকার ব্যবস্থা কিভাবে কাজ করে তার বিস্তারিত জানতে চেয়ে বলেন, বাংলাদেশে কার্যকর ও দক্ষ স্থানীয় সরকার প্রতিষ্ঠায় ভারতের অভিজ্ঞতা আমাদের কাজে লাগবে। গ্রামীণ অর্থনৈতিক উন্নয়নের জন্য বিভিন্ন প্রকল্পে ভারতের সুযোগ রয়েছে এবং সুপেয় পানি সরবরাহ ও গ্রামীণ অবকাঠামো উন্নয়নে সেদেশ বাংলাদেশে বিনিয়োগ করতে পারে। ভারত বাংলাদেশ নিজস্ব মুদ্রায় বাণিজ্যিক লেনদেন বিষয়ে তিনি আরো বলেন, এতে উভয় দেশের বৈদেশিক মুদ্রা সাশ্রয় ও বানিজ্য সহজীকরণ হবে।

ভারতের হাইকমিশনার প্রতিবেশী দু’দেশের মধ্যে বিরাজমান চমৎকার বন্ধুত্বপূর্ণ সম্পর্কের কথা উল্লেখ করে বলেন, উভয় দেশের মধ্যে যোগাযোগ সুদৃঢ় হলে দু’দেশের মানুষ তার সুফল ভোগ করবে। তিনি আরো বলেন, সমবায়ের ওপর ভারত সরকার গুরুত্ব দিয়ে কাজ করছে এবং সমবায়ের ক্ষেত্রে উভয় দেশ অভিজ্ঞতা বিনিময় করলে লাভবান হবে। তিনি প্রধানমন্ত্রী শেখ হাসিনার নেতৃত্বে বাংলাদেশে নারী ক্ষমতায়নের প্রশংসা করে বলেন, এ বিষয়ে বাংলাদেশ অভূতপূর্ব সাফল্য অর্জন করেছে।

#

হেমায়েত/কামরুজ্জামান/জুলফিকার/রবি/মানসুরা/২০২৪/১২২৫ ঘণ্টা

তথ্যবিবরণী নম্বর : ৩০০৮

**নদীমাতৃক বাংলাদেশের ঐতিহ্যকে ধরে রাখতে বিআইডব্লিউটিএ'র কর্মকর্তা-কর্মচারীরা নিরলস কাজ করছে**

**-নৌপরিবহন প্রতিমন্ত্রী**

ঢাকা, ৩ ফাল্গুন, (১৬ ফেব্রুয়ারি) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, নদীমাতৃক বাংলাদেশের ঐতিহ্যকে ধরে রাখার জন্য বিআইডব্লিউটিএ'র কর্মকর্তা-কর্মচারীরা নিরলসভাবে কাজ করে যাচ্ছে। তার মধ্যে একটি দিন সকলে মিলিত হয়ে ক্রীড়া প্রতিযোগিতায় অংশগ্রহণ- তাদেরকে আনন্দ ও বিনোদন দিচ্ছে।

প্রতিমন্ত্রী আজ ঢাকা বিশ্ববিদ্যালয় খেলার মাঠে বাংলাদেশ অভ্যন্তরীণ নৌপরিবহন কর্তৃপক্ষের (বিআইডব্লিউটিএ) ‘বার্ষিক ক্রীড়া প্রতিযোগিতা-২০২৪’ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

অনুষ্ঠানে অন্যান্যের মধ্যে বিআইডব্লিউটিএ’র চেয়ারম্যান কমডোর আরিফ আহমেদ মোস্তফা এবং সদস্য মোহাম্মদ মনোয়ার উজ জামান, মো: সেলিম ফকির ও কমান্ডার মোঃ রফিউল হাসাইন(অব:) উপস্থিত ছিলেন।

বার্ষিক ক্রীড়া প্রতিযোগিতায় বিআইডব্লিউটিএ’র ১৭টি বিভাগের ২০০০ প্রতিযোগী ৪২টি ইভেন্টে অংশ নেয়।

#

জাহাঙ্গীর/কামরুজ্জামান/জুলফিকার/রবি/মানসুরা/২০২৪/১২১০ ঘণ্টা